Zuma en ANC vrywillig gekaap, sê DA-leierBetoging 5 Oktober 2017 (Foto: DA, Twitter) Pres. Jacob Zuma en sy ANC is “vrywillig gekaap” deur die omstrede Gupta-familie en hul sakebelange, het Mmusi Maimane, leier van die DA, Donderdag gesê. Maimane het honderde betogers in die reën na die Gupta-familie se huis in Saxonwold, Johannesburg, gelei. Hy het gesê dit is die perseel waar Zuma en sy regering gekaap is en waar hulle die land aan die hoogste bieër verkoop het. Die Gupta-familie het ŉ interdik bekom om die DA te verhoed om nader as 900 meter van hul huis te betoog, nadat hulle van die optog te hore gekom het. DA-ondersteuners moes dus by die dieretuinmeer bymekaarkom, ŉ paar honderd meter van die huis af. Maimane het gesê die perseel in Noordwes, waar ŉ multimiljoen rand se monument Woensdag onthul is, is nie die werklike perseel waar Zuma “gevang” is nie. Dié perseel is waar Zuma in 1963 deur die apartheidspolisie in hegtenis geneem is, net buite Groot Marico in Noordwes. “Enigiemand wat die afgelope jaar ŉ koerant gelees, of radio geluister, of na die aandnuus op televisie gekyk het, weet dat daar ŉ nuwe perseel, hier in Saxonwold is, waar Zuma gevang is. Elke besluit word deur een kriterium gelei: om Jacob Zuma, sy vriende en die Guptas ryk te maak,” het Maimane gesê. “Dit is agter die hoë mure, die geëlektrifiseerde heinings en streng privaat sekuriteit van die Guptas se huis, waar belangrike besluite wat ons hele land raak, geneem word. Dis waar ministers aangestel en afgedank word, waar regeringskontrakte onderteken word, waar nasionale begrotings uitgewerk word en beleid bepaal word.” Maimane het gesê die Gupta-huis is nie net die plek waar Zuma gekaap is nie, maar ook verskeie ander kabinetministers, soos minister van finansies Malusi Gigaba, minister van staatsdiens en administrasie Faith Muthambi, minister van minerale hulpbronne Mosebenzi Zwane, minister van samewerkende regering Des van Rooyen en verskeie ander hoëprofielpersone by staatsbeheerde entiteite. Maimane het versoek dat ŉ Kommissie van Ondersoek oor die staatskaping so gou as moontlik aangestel moet word om ondersoek in te stel oor e-posse wat uitgelek het wat glo as bewyse dien dat die Guptas onbehoorlik invloed uitgeoefen het op die regering. “Nie een enkele persoon is tot dusver vir hul oortredings vervolg nie. Ons kan nie toelaat dat dit onder die mat ingevee word nie. Dit is nou tyd om die verrotting in die regering en die privaat sektor aan die lig te bring,” het Maimane bygevoeg. “Ek het die speaker van die parlement versoek om voor 31 Oktober 2017 ŉ ad hoc-komitee aan te stel om staatskaping te ondersoek. Die speaker het kennisgewing ontvang. As sy versuim om op te tree, dan sal ons nie huiwer om die hof te nader om seker te maak dat dié saak opgelos word nie.”